দক্ষিণে দহনজ্বালা, উত্তরে বৃষ্টির পূর্বাভাস! সপ্তাহভর দুই বাংলায় কেমন থাকবে আবহাওয়া?

কলকাতা: পশ্চিমবঙ্গ জুড়ে ফের বাড়ছে গরমের দাপট (Heat wave)। দক্ষিণবঙ্গের একাধিক জেলায় আপাতত তাপপ্রবাহ না থাকলেও আর্দ্রতা ও ঘন ঘন ঘাম ঝরানো আবহাওয়া জনজীবনকে বিপর্যস্ত করে তুলেছে। সকাল থেকেই আকাশে রোদের তেজ থাকছে, দুপুরের দিকে পরিস্থিতি আরও অসহনীয় হয়ে উঠছে। বাতাসে জলীয় বাষ্পের পরিমাণ বেশি থাকায় গরমের সঙ্গে যোগ হয়েছে চরম অস্বস্তি (Weather Update)।

আবহাওয়া দফতরের পূর্বাভাস অনুযায়ী, আগামী কয়েকদিন দক্ষিণবঙ্গের জেলাগুলিতে বৃষ্টির সম্ভাবনা খুবই কম। কোথাও কোথাও আংশিক মেঘলা আকাশ দেখা গেলেও তা স্বস্তি দিতে পারবে না। ফলে কলকাতা সহ হাওড়া, হুগলি, দুই ২৪ পরগনা, বর্ধমান ও মেদিনীপুরের বিস্তীর্ণ অংশে গরম ও ঘর্মাক্ত পরিস্থিতি অব্যাহত থাকবে বলেই ইঙ্গিত।

আরও পড়ুন: ঝড়-বৃষ্টির জেরে ছিঁড়ল ট্রেনের তার, বন্ধ ট্রেন পরিষেবা

অন্যদিকে উত্তরবঙ্গের ছবিটা কিছুটা আলাদা। দার্জিলিং, কালিম্পং, জলপাইগুড়ি ও আলিপুরদুয়ারে বিক্ষিপ্তভাবে বজ্রবিদ্যুৎ-সহ বৃষ্টির সম্ভাবনা রয়েছে। পাহাড় ও তরাই অঞ্চলে ভারী বৃষ্টিরও পূর্বাভাস দেওয়া হয়েছে। এর ফলে ওই অঞ্চলে তাপমাত্রা কিছুটা কম থাকলেও হঠাৎ বৃষ্টির কারণে পাহাড়ি রাস্তায় সমস্যা তৈরি হতে পারে।

বিশেষজ্ঞদের মতে, বঙ্গোপসাগর থেকে আসা জলীয় বাষ্প ও স্থানীয় বায়ুচাপের তারতম্যের কারণেই রাজ্যের দুই প্রান্তে এই বিপরীত আবহাওয়ার পরিস্থিতি তৈরি হয়েছে। দক্ষিণবঙ্গে আপাতত স্বস্তির বৃষ্টির জন্য আরও কিছুটা অপেক্ষা করতে হবে বলেই ধারণা। ফলে একদিকে যখন দক্ষিণবঙ্গ ঘাম-জ্বালায় কাহিল, তখন উত্তরবঙ্গে আকাশ কালো করে বৃষ্টির সম্ভাবনা তৈরি হচ্ছেরাজ্যের আবহাওয়ায় যেন স্পষ্ট দুই ভিন্ন মেজাজ।